ยูริโกะ โคอิเกะ

| ยูริโกะ โคอิเกะ |
| --- | --- |
小池 百合子
ภาพถ่ายอย่างเป็นทางการ ราว ค.ศ. 2017

ผู้ว่าราชการมหานครโตเกียว
อยู่ในวาระ
เริ่มดำรงตำแหน่ง  1 สิงหาคม ค.ศ. 2016
รอง: มิตสึจิกะ ทาราโอะ ฮิโรชิ คาจิฮาระ เค ทาเกจิ มานาบุ มิยาซากะ
ก่อนหน้า: โยอิจิ มาซูโซเอะ
รัฐมนตรีว่าการกระทรวงกลาโหม
ดำรงตำแหน่ง 4 กรกฎาคม ค.ศ. 2007 – 27 สิงหาคม ค.ศ. 2007
นายกรัฐมนตรี: ชินโซ อาเบะ
ก่อนหน้า: ฟูมิโอะ คีวมะ
ถัดไป: มาซาฮิโกะ โคมูระ
รัฐมนตรีเพื่อกิจการในโอกินาวะและดินแดนทางตอนเหนือ
ดำรงตำแหน่ง 27 กันยายน ค.ศ. 2004 – 26 กันยายน ค.ศ. 2006
นายกรัฐมนตรี: จุนอิจิโร โคอิซูมิ
ก่อนหน้า: โทชิมิตสึ โมเตงิ
ถัดไป: ซานาเอะ ทากาอิจิ
รัฐมนตรีว่าการกระทรวงสิ่งแวดล้อม
ดำรงตำแหน่ง 22 กันยายน ค.ศ. 2003 – 26 กันยายน ค.ศ. 2006
นายกรัฐมนตรี: จุนอิจิโร โคอิซูมิ
ก่อนหน้า: ชุนอิจิ ซูซูกิ
ถัดไป: มาซาโตชิ วากาบายาชิ
สมาชิกสภาผู้แทนราษฎร
ดำรงตำแหน่ง 19 กรกฎาคม ค.ศ. 1993 – 14 กรกฎาคม ค.ศ. 2016
เขตเลือกตั้ง:   จังหวัดเฮียวโงะ เขต 2 (ค.ศ. 1993–1996)  จังหวัดเฮียวโงะ เขต 6 (ค.ศ. 1996–2003)  เขตสัดส่วนคิงกิ (ค.ศ. 2003–2005)  โตเกียว เขต 10 (ค.ศ. 2005–2009)  เขตสัดส่วนโตเกียว (ค.ศ. 2009–2012)  โตเกียว เขต 10 (ค.ศ. 2012–2016) 
สมาชิกวุฒิสภา
ดำรงตำแหน่ง 26 กรกฎาคม ค.ศ. 1992 – 4 กรกฎาคม ค.ศ. 1993
เขตเลือกตั้ง: เขตสัดส่วนทั้งประเทศ
 
ข้อมูลส่วนบุคคล
เกิด:  (1952-07-15) 15 กรกฎาคม ค.ศ. 1952 (72 ปี) อาชิยะ จังหวัดเฮียวโงะ ประเทศญี่ปุ่น
พรรคการเมือง: อิสระ (ค.ศ. 2018–ปัจจุบัน)
การเข้าร่วม พรรคการเมืองอื่น: JNP (ค.ศ. 1992–1994) NFP (ค.ศ. 1994–1997) LP (ค.ศ. 1997–2000) NCP (ค.ศ. 2000–2003) LDP (ค.ศ. 2003–2017) TFnK (ค.ศ. 2017) PoH (ค.ศ. 2017–2018)
ศิษย์เก่า: มหาวิทยาลัยคันเซกากูอิง มหาวิทยาลัยอเมริกันในไคโร มหาวิทยาลัยไคโร
เว็บไซต์: www.yuriko.or.jp

ยูริโกะ โคอิเกะ (ญี่ปุ่น: 小池 百合子; โรมาจิ: Koike Yuriko; เกิด 15 กรกฎาคม ค.ศ. 1952) เป็นนักการเมืองชาวญี่ปุ่น ซึ่งดำรงตำแหน่งผู้ว่าราชการมหานครโตเกียวตั้งแต่ ค.ศ. 2016 เธอสำเร็จการศึกษาจากมหาวิทยาลัยไคโรใน ค.ศ. 1976 และเป็นสมาชิกสภาผู้แทนราษฎรของญี่ปุ่นตั้งแต่ ค.ศ. 1993 จนกระทั่ง ค.ศ. 2016 ที่เธอลาออกเพื่อลงสมัครรับเลือกตั้งผู้ว่าราชการมหานครโตเกียว ก่อนหน้านี้เธอยังเคยดำรงตำแหน่งรัฐมนตรีว่าการกระทรวงสิ่งแวดล้อมในคณะรัฐมนตรีของจุนอิจิโร โคอิซูมิ ตั้งแต่ ค.ศ. 2003 ถึง ค.ศ. 2006 และดำรงตำแหน่งรัฐมนตรีว่าการกระทรวงกลาโหมในคณะรัฐมนตรีชุดแรกของชินโซ อาเบะเป็นเวลาสั้น ๆ ใน ค.ศ. 2007 โคอิเกะได้รับเลือกตั้งเป็นผู้ว่าราชการมหานครโตเกียวใน ค.ศ. 2016 ถือว่าเป็นผู้ว่าราชการหญิงคนแรกของมหานครโตเกียว และได้รับเลือกตั้งเป็นผู้ว่าราชการมหานครโตเกียวอีกครั้งใน ค.ศ. 2020 ด้วยคะแนนเสียง 59.7%
โคอิเกะเป็นนักการเมืองญี่ปุ่นที่มีชื่อเสียงและโดดเด่นมากที่สุดคนหนึ่ง โดยเธอมักถูกกล่าวถึงว่ามีความทะเยอทะยานที่จะเป็นนายกรัฐมนตรี เธอลงสมัครรับเลือกตั้งเป็นหัวหน้าพรรคเสรีประชาธิปไตยใน ค.ศ. 2008 ทำให้เธอกลายเป็นผู้หญิงคนแรกที่ลงสมัครรับเลือกตั้งเป็นหัวหน้าพรรคการเมืองใหญ่ของญี่ปุ่น อย่างไรก็ตาม เธอได้อันดับที่ 3 โดยแพ้ให้กับทาโร อาโซ ต่อมาใน ค.ศ. 2017 เธอออกจากพรรคเสรีประชาธิปไตยท่ามกลางความสนใจของสื่อและก่อตั้งพรรคการเมืองสองพรรค ได้แก่ พรรคการเมืองระดับชาติที่ชื่อ คิโบโนะโท และพรรคการเมืองระดับภูมิภาคที่ชื่อ โทมินเฟิร์สโนะไค พรรคคิโบโนะโทลงสมัครในการเลือกตั้งทั่วไปใน ค.ศ. 2017 โดยมีโคอิเกะเป็นผู้นำ แต่พรรคกลับทำผลงานต่ำกว่าที่คาดไว้และหลังจากนั้นก็ได้รวมเข้ากับพรรคประชาธิปไตยเพื่อประชาชนใน ค.ศ. 2018 ในปีเดียวกันนั้น โคอิเกะลงจากตำแหน่งหัวหน้าพรรคโทมินเฟิร์สและประกาศตนเป็นนักการเมืองอิสระอย่างเป็นทางการ อย่างไรก็ตาม เธอยังคงให้การสนับสนุนและรณรงค์หาเสียงให้กับผู้สมัครจากพรรคโทมินเฟิร์สในโตเกียว และพรรคยังคงใช้ภาพลักษณ์และนโยบายของเธออยู่บ่อยครั้ง
โคอิเกะตกอยู่ภายใต้การวิพากษ์วิจารณ์อย่างหนักจากกลุ่มเสรีนิยมชาวญี่ปุ่นและชาวเกาหลีทั้งในประเทศญี่ปุ่นและประเทศเกาหลี เนื่องมาจากการที่เธอปฏิเสธการรับรู้เหตุการณ์สังหารหมู่ที่คันโตใน ค.ศ. 1923 ซึ่งเป็นการก่อเหตุต่อชาวเกาหลีเป็นหลัก รวมถึงการที่เธอเกี่ยวข้องกับกลุ่มที่มักถูกมองว่าเป็นกลุ่มที่ต่อต้านเกาหลี